recursal/SuperWikiNEXT-32B huggingface dataset:
**Hawra** on kaupunki Jemenin Hadramautin alueella.

Maantiede
---------

Hawra sijaitsee Jemenin Hadramautissa 'Amdin-, Daw'anin- ja al-Aynin laaksojen yhtymäkohdasta pohjoiseen. Vieressä kohoaa vuoria. Shibam sijaitsee Hawrasta koilliseen.

Historia
--------

Al-Hamadani kuvaili 900-luvulla Hawranin olevan suurehko Kinda-heimon asuttama kaupunki. Kaupunki oli Shibamin Ku'aytien hallitsema enklaavi muuten Kathirin hallitsemalla alueella. Viereiselle vuorelle rakennettiin kaupungin maisemaa halltiseva linnoitus ja vartiotorni. Vuonna 1809 Hadramautiin nykyisestä Saudi-Arabiasta hyökänneiden wahhabistien mainitaan ryöstäneen Hawran.

Historia
--------

Seudun asukkaat ovat pääasiassa sunnalaisia muslimeja. Paikallisilla on historiallisia yhteyksiä Indonesiaan ja hallitseva paikallinen suku on Ba Wazir.

Lähteet
-------

1. 1 2 3  B. Lewis, V.L. Ménage, Ch. Pellat, J. Schacht: *Encyclopaedia of Islam, Volume III (H-Iram)*, s. 291. E. J. Brill, 1986. ISBN 90 04 08118 6. (englanniksi)
2. ↑  Michael Izady: Yemen Ethnic and Religious Composition (detailed) *Gulf 2000 Project*. Columbia University. Viitattu 30.4.2020. (englanniksi)
**Nutturlan Makasiiniteatteri** on Nousiaisten Nutturlassa toimiva vuonna 1983 perustettu harrastajateatteri, joka järjestää kesäteatteriesityksiä maatalousrakennus Kollin makasiinilla. Muina aikoina teatterin toimipaikka on Nousiaisten Nummen työväentalo.

Teatterin ohjelmisto koostuu kotimaisista näytelmistä ja klassikoista sekä farsseista. Teatterilla on 3–4 ensi-iltaa ja noin 30 näytäntöä vuodessa. Näytösten lisäksi teatteri järjestää koulutustoimintaa ja ylläpitää pukuvuokraamoa Nousiaisten Kalliopohjalla.

Teatterin ensimmäisenä puheenjohtajana toimi Risto Harne 17 vuoden ajan. Seuraavana puheenjohtajana toimi Sari Päiviö. Teatterin nykyinen puheenjohtaja on Riia Bergring. Vuonna 1997 teatteri teki ensimmäisen vierailuesityksen ulkomailla Amerikan Suomi-Seuran kutsumana. Floridaan suuntautuneen matkan ohjelmistossa oli komedia *Kesänaapurit*. Teatterin 40-vuotisen historian kunniaksi makasiiniteatterin hallitus päätti maaliskuussa 2023 nimetä perustajajäsenet Risto ja Irma Harneen teatterin kunniajäseniksi.

Lähteet
-------

1. 1 2 3  Nutturlan Makasiiniteatteri *MAKASIINITEATTERI.FI*. Viitattu 4.5.2023.
2. 1 2  Turun Seutusanomat: Nutturlan Makasiiniteatterin 40-vuotisjuhlat käynnistyvät lastennäytelmällä *turunseutusanomat.fi*.  21.3.2023.
3. ↑  Tukia Anneli: Nutturlan Makasiiniteatteri lähtee Floridaan *Helsingin Sanomat*.  7.2.1997. Viitattu 4.5.2023.

Aiheesta muualla
----------------

* Nutturlan Makasiiniteatterin verkkosivut
**Liquid Image** on yhdysvaltalainen, Kaliforniassa päämajaansa pitävä action-kameroihin erikoistunut yhtiö. Se aloitti toimintansa vuonna 2002, ja kameroita se alkoi valmistamaan vuonna 2008. Nykyään*milloin?* se on yksi suurimmista action-kamera valmistajista. Aloittaessaan action-kameroiden valmistuksen, se oli ensimmäinen yritys, joka valmisti suojalaseja (laskettelulasit yms), joissa on kamera. Yrityksellä on 150 tuotetta, joista kameroita on 37. Nämä voidaan jakaa neljään pääryhmään: Sukellus-, laskettelu-, moottoriurheilu- ja kiinnitettävät kamerat. Näistä kolme ensimmäistä on oman lajinsa tarpeiden pohjalta valmistettuja lasi/maski -kameroita. Yrityksellä on tällä*milloin?* hetkellä eniten action-kameroita markkinoilla, sekä pienin langaton, kiinnitettävä kamera. CEA on antanut yritykselle tunnustusta sen muotoilusta ja toiminnasta useita kertoja. Yritys valmistaa tuotteensa Hongkongissa ja muualla Kiinassa. Vuodesta 2012 yrityksen kameroissa on ollut Wi-Fi-toiminto, joka mahdollistaa kameran asetusten säätämisen, sekä kameran käyttämisen älypuhelimmilla, käyttämällä mobiili sovellusta, jonka saa iOSlle ja Androidille.

Lähteet
-------

1. ↑   (Arkistoitu – Internet Archive)
2. ↑
**Kofan** on maalaiskunta Sikasson alueen Sikasson piirissä Malissa. Sen keskuskylä Kafana sijaitsee 75 kilometriä Sikassosta luoteeseen. Kunnassa on 10 300 ja kylässä 4 200 asukasta (vuonna 2009).

Kofanin kunta rajoittuu pohjoisessa Sikasson piirin Mirian ja Tiankadin, koillisessa Doumanaban, kaakossa ja etelässä Kapolondougoun ja lännessä Niénan kuntiin. Maisemaa leimaavat ylängöt ja kukkulat. Seutu kuuluu Sudanin vyöhykkeeseen. Kasvillisuus on metsäsavannia.

Kuntaan kuuluu kahdeksan kylää. Asukkaat ovat etupäässä senufoja. Lisäksi on bambaroita ja fulbeja. Vallitseva uskonto on islam, mutta kunnassa on myös kristittyjä ja animisteja.

Seudun pääelinkeino on maanviljely. Tärkeimmät vijlelykasvit ovat maissi, hirssi, durra ja riisi sekä myytäväksi kasvatettavat puuvilla ja maapähkinä.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 9.6.2018.
2. ↑  Mali - Région de Sikasso: Carte de référence *reliefweb.int*. Viitattu 9.6.2018.
3. 1 2 3  Plan de Sécurité Alimentaire: Commune Rurale de Kofan 2006-2009 *aec.msu.edu*.  2005.  Arkistoitu 13.6.2010. Viitattu 9.6.2018.
**Kogepan** on japanilainen hahmo San-X -yhtiöltä, kuten Sanrion luomukset Hello Kitty ja Badtz-Maru, Kogepan on löydettävissä mm. kirjoista, animesta ja leluista. Kogepan on palanut punapapu-pulla, joka asuu *panyassa*, eli japanilaisessa leipomossa. Kogepan yrittää sopeutua joukkoon ja saada uusia ystäviä. Kogepanin nimi tulee sanoista *kogeru*, joka tarkoittaa palanutta, ja *pan*, joka tarkoittaa pullaa.

Tarina
------

Eräänä päivänä, Kogepan lähti leipomosta "juomaan". Kogepan juo maitoa, joka on toisaalta kuin olutta pullille. Kahden päivän jälkeen, Kogepan tuli järkiinsä. Hän palasi kotiinsa leipomoon, jossa hän oli syntynyt, ja alkoi lukea kirjaa joka kertoi siitä "kuinka tulla herkulliseksi pullaksi".

Kogepanin kanssa on myös muita lukuisia hahmoja. Kuten Ichigopan (Mansikkatäytteinen pulla), Kireipan (kaunis pulla), Kuriimupan (palanut kermatäytteinen pulla) ja Sumipan, paljon enemmän palanut pulla kuin Kogepan.

Tämän anime-sarjan on animoinut Studio Pierrot, jossa mukana on myös Pony Canyon.

Kogepaniin perustuvia lastenkirjoja on tehty kolme kappaletta, ja ne on kuvittanut & kirjoittanut Takahashi Miki:

* こげぱん：パンにも出会いがあるらしい... (Kogepan: Even Among Bread, They Meet One Another)
* こげぱん：パンにもいろいろあるらしい... (Kogepan: Even Among Bread, There Are Many Kinds)
* こげぱん：パンのしあわせってなんだろう... (Kogepan: What Is the Happiness of Bread?)

Aiheesta muualla
----------------

* San-X viralliset Kogepan -sivut (japaniksi)
* Studio Pierrotin animesivut (Arkistoitu – Internet Archive) (japaniksi)
* Kogepanin tarina (Arkistoitu – Internet Archive) (englanniksi)
**Robert Grabarz** (s. 3. lokakuuta 1987 Lontoo, Englanti) on brittiläinen korkeushyppääjä. Hänen ennätyksensä ulkoradoilla on Lausannen Timanttiliigan kilpailussa kesällä 2012 hypätty 237 cm. Sisäratojen ennätys on aiemmin samana vuonna hypätty 234 cm.

Grabarz löi itsensä salamannopeasti läpi maailman kärkeen talvella 2012 hypättyään Wuppertalissa kutsukilpailussa sisäratojen ennätyksensä 234 cm. Hänen halliennätyksensä oli ollut ennen kauden alkua 225 cm. Hän sijoittui sisäratojen MM-kilpailuissa Istunbulissa kuudenneksi. Ensimmäisen arvokisamitalinsa Grabarz otti Helsingin EM-kisoissa voitettuaan kultaa tuloksella 231 cm. Lontoon olympialaisissa hän sijoittui alun perin kolmanneksi tuloksella 229, mutta nousi myöhemmin Ivan Uhovin dopinghylkäyksen jälkeen hopeamitalistiksi. Seuraavana vuonna hän oli Göteborgin EM-hallikilpailuissa kuudes ja Moskovan MM-kilpailuissa alun perin kahdeksas, mutta nousi myöhemmin Uhovin hylkäyksen jälkeen seitsemänneksi. Grabarz sai hopeaa sisäratojen MM-kilpailuissa Portlandissa 2016 tuloksella 233. Amsterdamin EM-kilpailuissa 2016 Grabarz sai hopeaa ylitettyään 229. Rio de Janeiron olympialaisissa hän sijoittui neljänneksi tuloksella 233. Belgradin EM-hallikilpailuissa 2017 hän saavutti hopeaa hypättyään 230. Lontoon MM-kilpailuissa 2017 hän sijoittui kuudenneksi, Birminghamin sisäratojen MM-kilpailuissa 2018 yhdeksänneksi ja kansanyhteisön kisoissa 2018 12:nneksi.

Grabarz voitti Britannian-mestaruuden ulkoradoilla 2012, 2013, 2015, 2016 ja 2017 sekä sisäradoilla 2013 ja 2014.

Brabarz lopetti urheilu-uransa keväällä 2018.

Lähteet
-------

* Robbie Grabarz Kansainvälinen yleisurheiluliitto.  (englanniksi)
* Robbie Grabarz Tilastopaja (vaatii kirjautumisen, maksullinen palvelu).  (englanniksi)

### Viitteet

1. ↑  Five London 2012 events to have medals, diplomas reallocated *International Olympic Committee*.  12.11.2021. Viitattu 10.12.2021. (englanniksi)
2. ↑  Robbie Grabarz retires from athletics *Athletics Weekly*.  17.5.2018. Viitattu 3.9.2019. (englanniksi)

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Location of Scott City, KansasLocation of Scott City, Kansas
**El Quartelejo** on pohjoisimman kiinteän intiaaniasutuksen raunioille annettu nimitys. Rauniot sijaitsevat Kansasin osavaltiossa Scottin piirikunnassa Scott Cityn pohjoispuolella Lake Scott State Parkin alueella Ladder Creekin varrella. Rauniot ovat ainoat kiinteät intiaaniasutuksen rakennusjäänteet Kansasin osavaltiossa.

El Quartelejon alkuperälle on kaksi mahdollista selitystä. Vuonna 1664 ryhmä pueblointiaaneja lähti New Mexicosta, mutta espanjalaisten joukot saartoivat heidät ja saattoivat heidät takaisin New Mexicoon. Intiaanit ehkä rakensivat El Quartelejon, mutta toista mahdollisuutta pidetään todennäköisempänä. Toisen teorian mukaan pueblokapinan (1680–1692) jälkeen suurin osa pueblointiaaneista hyväksyi espanjalaisten paluun alueilleen säästääkseen henkensä. Ryhmä kapinallisia Taosin ja Picurisin intiaanikylistä sen sijaan ei antautunut. Vuonna 1696 ryhmä pakeni New Mexicosta liittyäkseen tasankoapasseihin. Se pakenivat suurille tasagoille ja onnistuivat välttelemään espanjalaisia kymmenen vuoden ajan, mutta vuonna 1706 heidät vangittiin ja palautettiin New Mexicoon. Tällöin espanjalaisten komentaja Juan Uribarri kirjoitti intiaanien asuneen kiinniottohetkellä kiinteissä asumuksissa. Espanjalaiset kutsuvat paikkaa El Quartelejoksi ja sitä ympäröivää aluetta San Luisin provinssiksi.

El Quartelejossa ei ole ollut intiaaniasutusta vuoden 1719 (tai toisen käsityksen mukaan vuoden 1706) jälkeen,*lähde?* mutta espanjalaiset ja ranskalaiset asuivat rakennuksissa satunnaisesti ja pitivät paikalla etuvartioasemaa. Vuonna 1763 ranskalaiset lähtivät alueelta ja intiaanikylä hylättiin. Asumukset lahosivat ja rakennelmat hautautuivat maa-aineksen peittoon.

Intiaanikylä jäi tuntemattomaksi yhdysvaltalaisille tutkimusmatkailijoille, mutta arkeologit löysivät rauniot vuonna 1898.*lähde?* Siitä lähtien alueella on suoritettu kaivauksia, joissa on paljastunut seitsemän huoneen laajuinen rakennelma, joka oli riittävän suuri pienelle intiaaniryhmälle. Raunioiden lähettyvillä on nähtävissä jälkiä matalista ojista, jotka johtavat paikalle läheisiltä lähteiltä. Ojia on todennäköisimmin käytetty peltojen kasteluun.

Vuonna 1964 El Quartelejo määriteltiin kansalliseksi historialliseksi maamerkiksi, ja alueesta muodostettiin osavaltion suojelema puistoalue. Vuodesta 2004 Yhdysvaltain National Park Service on luokitellut El Quartelejon riskiryhmään kuuluvaksi paikaksi, sillä se on sään aiheuttaman eroosion armoilla.

Lähteet
-------

1. ↑  About the El Quartelejo Museum. Viitattu 4.7.2016.

Aiheesta muualla
----------------

* El Quartelejo Museum
**Hartwig von Ludwiger** (29. kesäkuuta 1895 Beuthen, Sleesia, Saksa (nykyisin Puolassa) – 1947 Belgrad, Jugoslavia) oli Wehrmachtin kenraaliluutnantti toisen maailmansodan aikana.

Ludwiger taisteli ensimmäisessä maailmansodassa. Hänet ylennettiin 11. krenatöörirykmentin luutnantiksi 30. heinäkuuta 1915. Sodan jälkeen Ludwiger palveli 3. jalkaväkirykmentissä, ja hänet ylennettiin everstiluutnantiksi 1. lokakuuta 1938. 

Toisessa maailmansodassa Ludwiger ansaitsi ritariristin tammenlehvillä. Vuonna 1941 hänet ylennettiin everstiksi ja vuoden 1943 toukokuussa kenraalimajuriksi. Sodan alussa Ludwiger oli 28. saksalaisen jalkaväkirykmentin esikunnassa ja palveli myöhemmin 83. jääkärirykmentissä, 704. jalkaväkidivisioonassa ja vielä 104. jääkäridivisioonassa. Toisen maailmansodan lopussa hänet ylennettiin koko Saksan armeijan XXI armeijakunnan ylipäälliköksi. Arvoltaan Ludwiger oli vuodesta 1944 ollut kenraaliluutnantti. Hänen joukkonsa taistelivat Balkanilla ja osallistuivat taisteluun Titon partisaaneja vastaan. Sodan jälkeen hänet tuomittiin Jugoslaviassa kuolemaan sotarikoksista vuonna 1946. Ludwiger hirtettiin vuonna 1947 belgradilaisessa vankilassa.
Herraskosken kanava
**Herraskosken kanava** sijaitsee Virroilla ja yhdistää Vaskiveden ja Toisveden järvet. Reitti kanavalle kulkee etelästä Vaskiveden puolelta Keiturinsalmen kautta. Kanava muodostaa Näsijärven reitin yhdessä Muroleen kanavan kanssa. Kanava rakennettiin vuosina 1903–1907, ja se on pituudeltaan 825 metriä. Sulun pituus on 40 metriä, leveys 7,7 metriä ja syvyys 1,8 metriä. Kanavan ylittää kääntösilta (alikulkukorkeus 5,1 metriä) ja kiinteä maantiesilta (alikulkukorkeus 7,0 metriä). Se muutettiin automaattiseksi 1978. Kanavan sulkuportit ovat tyypiltään puiset salpausportit tyhjennys- ja täyttöluukuilla ja niiden koneistot ovat sähköhydrauliset. Sen sijaan kääntösillan koneisto on sähkömekaaninen. 

Lähes alkuperäisessä asussaan säilyneen kanavan varrelle on istutettu pihtakuusirivistö sekä sembramäntyjä. Alueella on myös kanavanvartijan asuintalo, perinnekylä,Martti Kitusen erämuseo*lähde?* ja kanavamuseo.

Kanava on nykyisin pelkästään matkailukäytössä ja veneiden sulutus toimii itsepalveluperiaatteella. Kanavan käyttö- ja kunnossapitotehtävistä vastaa Väyläviraston urakoitsijana Arctia Meritaito Oy.

Lähteet
-------

1. ↑  RKY - Näsijärven reitin kanavat *rky.fi*.
2. 1 2 3  Väylävirasto: Väylävirasto: Herraskosken kanava *vayla.fi*. Viitattu 23.5..
3. 1 2 3 4  Hurskainen, Tarmo: Suomen kanavat – Herraskoski *kanaler.arnholm.nu*.  2005. Viitattu 23.5.2009.
4. ↑  Facta2001, WSOY 1982, 5. osa, palsta 742
5. ↑  Kanavien käyttö ja kunnossapito - Arctia Oy *arctia.fi*.

Aiheesta muualla
----------------

* Kuvia tai muita tiedostoja aiheesta **Herraskosken kanava** Wikimedia Commonsissa

* Herraskosken kanava; Liikennevirasto (Arkistoitu – Internet Archive)
* Herraskosken kanavamuseo; Pirkanmaan Museokompassi (Arkistoitu – Internet Archive)
*Neues Palais*
Suuri peilisali
Ranskalaisen puutarhan patsaita ja suihkulähteitä
**Herrenchiemsee** on kuninkaallisista rakennuksista koostuva kompleksi Herreninselin saarella Baijerin suurimman järven Chiemseen keskiosassa, 60 kilometriä kaakkoon Münchenistä.

Kompleksin kuuluisin rakennus on *Neues Palais* ("Uusi palatsi"), ja se on myös Ludvig II:n rakennuttamista kolmesta linnasta suurin. Ludvig ihaili Ranskan aurinkokuningas Ludvig XIV:tä, ja rakennus käykin Ludvig XIV:n muistomonumentista: Suuren peilisalin katossa on 25 erilaista kuvaelmaa, jotka esittävät itse aurinkokuningasta hänen elämänsä huippuhetkinä.

*Neues Palais'*n suunnittelivat lavastustaiteilija Christian Jank, muotoilija ja teatteripukusuunnittelija Franz Seitz￼￼, hoviarkkitehti Georg Dollman sekä arkkitehti Julius Hoffman ja se rakennettiin vuosina ￼￼1878￼￼-1885. Siitä piti tulla täyden koon jäljennös Versailles'n palatsista, mutta vain keskiosa valmistui ennen kuin Ludvig II kuoli. 50 huonetta 70:stä on edelleen keskeneräisiä.

Tarkan täydellistä jäljennöstä siitä ei kuitenkaan koskaan aiottu; siitä piti tulla esikuvaansa vieläkin mahtavampi. Esimerkiksi linnan Suuri peilisali on suurempi kuin Versailles'n palatsin vastaava, ja ruokasalissa on jättimäinen, maailman suurin posliininen kattokruunu. Siitä tuli myös Versaillesia huomattavasti modernimpi, vesivessoineen ja suurine lämmitettyine kylpyammeineen.

Linnaa ympäröivät ranskalaiset puutarhat suunnitteli 1874 hovipuutarhuri Carl Joseph von Effner ja ne valmistuivat 1880.
Puistossa on runsaasti patsaita ja suihkulähteitä sekä Versailles'n barokki- että romantiikan tyyliin, jota Ludvig II ihannoi. 
Puutarhojen neito-, lohikäärme-, lisko- ja siivekkäät taistelijapatsaat sekä muut eriskummalliset patsaat ovat kuin säveltäjä Richard Wagnerin oopperasta, jonka musiikkia Ludvig II jumaloi.

Katso myös
----------

* Linderhof
* Neuschwanstein

Lähteet
-------

1. 1 2  Bavarian Palace Administration | Palaces | Herrenchiemsee New Palace *www.schloesser.bayern.de*. Viitattu 8.8.2019.
2. ↑  Joanna Banham: *Encyclopedia of Interior Design*, s. 750-751. Routledge, 1997-05. ISBN 9781136787584. Teoksen verkkoversio (viitattu 9.8.2019). en
3. ↑  Bavarian Palace Administration | Linderhof Palace and Park | Palace | History *schlosslinderhof.de*. Viitattu 9.8.2019.
4. ↑  Bavarian Palace Administration | Linderhof Palace and Park | Park | Development *schlosslinderhof.de*. Viitattu 9.8.2019.

Aiheesta muualla
----------------

* (Arkistoitu – Internet Archive)
*
**Eva Falck** (1764–1810) oli suomalainen majatalon emäntä.

Eva Falck tuli Suomeen Tukholmasta, jossa hän oli jo ollut aktiivinen majatalotoiminnassa. Hän oli naimaton ja hänen perheensä on tuntematon, mutta hänen sisaruksensa mainitaan hänen perunkirjoituksessaan kuuluvan Göteborgin porvaristoon. Hän toimi Turussa, jossa hän johti kannattavaa ja hänen aikanaan tunnettua majatalo- ja krouvitoimintaa vuodesta 1794 alkaen. Hänen toimintansa oli mahdollista, koska majatalotoimintaa ei laskettu kuuluvaksi kiltalaitokseen. Hän vuokrasi huoneita yöpymistä ja tapahtumia varten ja tarjosi muonitusta Brinkkalan talossa ja muissa osoitteissa Turussa. Hän tarjosi tilausravintolan palveluita, johon sisältyivät niin astiat, ruuat ja tarjoilu kuin ohjelmakin. Hänen toimintansa keskittyi varakkaaseen asiakaskuntaan, ja vuonna 1802 juuri hän sai vieraakseen kuningas Kustaa IV Aadolfin ja kuningatar Fredrikan heidän matkustaessaan Turussa. Häntä on pidetty ensimmäisenä yrittäjänä Suomessa, joka käytti sanomalehtimainoksia liiketoimintansa tunnetuksi tekemiseen. Hän oli niin menestyksekäs, että viimeisinä vuosinaan hän saattoi käyttää pääomaansa pankkitoiminnan harjoittamiseen ja rahan lainaamiseen korkoa vastaan.

Lähteet
-------

* Falck, Eva (1764 - 1810) | Biografiakeskus, Suomalaisen Kirjallisuuden Seura *www.kansallisbiografia.fi*. Viitattu 8.1.2017.
* Vainio-Korhonen, Kirsi.: *Suomen herttuattaren arvoitus : suomalaisia naiskohtaloita 1700-luvulta*. Edita, 2009-01-01. 502644554. ISBN 9789513754617. Teoksen verkkoversio.
* Kirsi Vainio Korhonen: suomen herttuattaren arvoitus. Suomalaisia naiskohtaloita 1700-luvulta. Edita Publishing Oy, Helsinki, 2009
* Till salu.  *Åbo Tidning*, 25.10.1800, nro 46, s. 4. Kansalliskirjasto. Viitattu 09.01.2017.

### Viitteet

1. 1 2  Toimivat ja tuntevat 1700-luvun naiset | Ennen ja nyt *www.ennenjanyt.net*. Viitattu 8.1.2017.
2. ↑  BLF *www.blf.fi*. Viitattu 8.1.2017.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiskt Lexikon

 |

 |
**Aku Ankka päivästä päivään** on albumisarja, joka esittelee Bob Karpin käsikirjoittamia ja Alfred "Al" Taliaferron piirtämiä Aku Ankka -strippejä. Kukin albumi sisältää tiettynä vuonna yhdysvaltalaisissa sanomalehdissä julkaistuja strippejä. Albumit julkaistiin 50 vuotta strippien alkuperäisen julkaisun jälkeen. Esimerkiksi vuoden 1939 strippejä sisältävä albumi on julkaistu 1989. Suomeksi on julkaistu strippikokoelmat vuosilta 1938–1953 eli 16 albumia.

Karp ja Taliaferro aloittivat strippien tekemisen vuonna 1938 ja ensimmäinen strippi julkaistiin King Features Syndicaten levittämänä 7. helmikuuta 1938. Parivaljakon yhteistyö jatkui vuoteen 1965 saakka. Päivästrippejä julkaistiin parhaimmillaan 322 sanomalehdessä. Päivästrippien lisäksi Karp ja Taliaferro tekivät pidempiä sunnuntaistrippejä, joita on julkaistu *Aku Ankan Sunnuntaisarjat* -albumeissa, ja 365 ensimmäistä sunnuntaisarjaa 1970-luvulla ilmestyneessä jättikirjassa *Aku Ankka joka päivä 365*.

Puuttuvat stripit
-----------------

Albumeissa ei ole julkaistu kaikkia kyseisenä vuonna sanomalehdissä nähtyjä strippejä. Vuoden 1939 stripeistä puuttuvat kaikki joulukuun stripit ja *Aku Ankka Päivästä Päivään 1941* -albumista löytyvän huomautuksen mukaan amerikkalainen kustantaja on jälkikäteen päättänyt hyllyttää 2.–7. helmikuuta julkaistut stripit. Hyllyttämisen syy on intiaanien esittäminen stripeissä. Julkaistujen kokoelmien ajanjaksolta jäi kaikkiaan julkaisematta 45 strippiä.

*Aku Ankka joka päivä 365* -kirjan sarjakuvat vuosilta 1936–1937 julkaistiin alun perin osana *Hassunkuriset sinfoniat* (Silly Symphonies) -sarjakuvia. *Aku Ankka* -sarjakuva alkoi ilmestyä vuonna 1938.

Albumeja
--------

* Karp, Bob & Taliaferro, Al: *Aku Ankka päivästä päivään 1952*. Suom. Jukka Heiskanen. Helsinki: Sanoma Magazines Finland, 2002. ISBN 951-32-1334-X.

Lähteet
-------

* Aku Ankka Päivästä Päivään 1942, Sanomaprint Kirjat, 1992
* Aku Ankka Päivästä Päivään 1949, Helsinki Media/Sarjakuvat, 1999
* Sarjakuvalistauksia: Aku Ankka Päivästä Päivään[vanhentunut linkki]. Perunamaa.net.
**Aku Antila** (16. toukokuuta 1889 Lempäälä – 26. joulukuuta 1959 Hattula) oli suomalainen näyttelijä.

Ura
---

Aku Antilan vanhemmat olivat maanviljelijä Aukusti Antila ja Vilhelmiina Vihtinen. Hän harjoitti lausuntaa Kaarola Avellanin johdolla ja opiskeli teatteritaiteita Suomalaisen Maaseututeatterin oppilaskoulussa 1909–1910. Antila työskenteli alkuun Iivari Paateron johtaman kiertueen näyttelijänä ja myöhemmin muun muassa Erkki Karun ja Elli Tompurin kiertueissa. Tuonnempana Antila työskenteli oman kiertueensa, Maaseutu-Näyttämön, johtajana.

Uransa alussa Antila näytteli koomisia rooleja ja niin sanottuja rakastajarooleja; sittemmin hän teki useita sankarirooleja. Antila näytteli nimiroolit muun muassa näytelmissä *Hallin Janne*, *Matti Haapoja* ja *Erik XIV*.

Lähteet
-------

* *Kotimaisia näyttämötaiteilijoita sanoin ja kuvin - Inhemska scenkonstnärer i ord och bild*. Viipuri: Kustannusliike Opas, 1930.

### Viitteet

1. 1 2 3 4  Kotimaisia näyttämötaiteilijoita sanoin ja kuvin, s. 18 ja 19
2. ↑  Kuolinilmoitus, *Helsingin Sanomat* 29.12.1959, s. 2 (Lehti HS Aikakoneessa (tilaajille))
Araratin anomalia
**Araratin anomalia** on läheltä Araratin huippua kuvattu muodostuma, jonka jotkut väittävät muistuttavan Nooan arkkia. Jotkut uskovat sen olevan Nooan arkin jäännökset, toiset pitävät sitä pelkkänä kalliomuodostumana. Se on 2,2 kilometrin päässä huipusta länteen 4 724 metrin korkeudessa. Muodostuman kuvasi ensi kertaa Yhdysvaltain tiedustelukone vuonna 1949.

Turkkilaisten ja kiinalaisten kristillistaustainen retkikunta sanoi löytäneensä alueelta esihistoriallisina puuesineitä vuosina 2007 ja 2008. Vaihtoehtoiseksi selitykseksi on ehdotettu varhaisten kristittyjen Raamatun Nooa-kertomuksen kunniaksi rakentamaa temppeliä.

Katso myös
----------

* Nooan arkin etsintä
* Durupinarin löytö

Lähteet
-------

1. ↑  Noah's Ark Found in Turkey? National Geographic. Viitattu 26.8.2012.

Aiheesta muualla
----------------

* 666soon.com - Search for Noah's Ark (Arkistoitu – Internet Archive), has many Ararat anomaly's photos (2000 ~ 2003) and information
* Satellite closes in on Noah's Ark mystery, CNN
**María Guadalupe "Lupita" González Romero** (s. 9. tammikuuta 1989 Tlalnepantla de Baz, Estado de México) on meksikolainen kilpakävelyn olympia- ja MM-mitalisti. Hän on pituudeltaan 162 cm.

González saavutti Rio de Janeiron olympialaisissa 2016 hopeaa 20 kilometrin kävelyssä ajalla 1.28.37. Hän hävisi kultaa voittaneelle Liu Hongille kaksi sekuntia. Lontoon MM-kilpailuissa 2017 González saavutti samalla matkalla niin ikään hopeaa (ajalla 1.26.19) sekunnin Yang Jiayulle hävinneenä

González käveli 20 kilometrin kävelyn Keski- ja Pohjois-Amerikan ennätyksen 1.26.17 voittaessaan MM-joukkuekilpailun henkilökohtaisen kilpailun Roomassa 2016. Hän voitti 20 kilometrin kävelyn Pan-Amerikan kisoissa 2015 ajalla 1.29.24 ja 10 kilometrin kävelyn Keski-Amerikan ja Karibian mestaruuskilpailuissa 2013. González voitti 20 kilometrin henkilökohtaisen kilpailun myös vuoden 2018 MM-joukkuekilpailussa.

González jäi lokakuussa 2018 kiinni trenloboni-nimisen anabolisen steroidin käyttämisestä. Hän sai neljän vuoden kilpailukiellon. González väitti steroidin olevan peräisin syömästään punaisesta lihasta ja valitti tuomiostaan urheilun kansainväliseen vetoomustuomioistuimeen, joka kuitenkin hylkäsi valituksen ja piti kilpailukiellon voimassa. González myönsi valehdelleensa dopingtutkinnassa ja toimittaneensa väärennettyjä dokumentteja. Tämän vuoksi heinäkuussa 2021 hänen kilpailukieltoaan jatkettiin neljällä vuodella dopingtutkinnan peukaloimisesta.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä* |
| --- | --- | --- | --- |
| 10 000 m kävely | 48.38,86 | Zapopan | 21. kesäkuuta 2013 |
| 10 km kävely | 47.49 | Morelia | 7. heinäkuuta 2013 |
| 20 km kävely | 1.26.17 | Rooma | 7. toukokuuta 2016 |

Lähteet
-------

1. 1 2  María Guadalupe González *Olympedia*.  (englanniksi)
2. 1 2 3  María Guadalupe González Tilastopaja (vaatii kirjautumisen, maksullinen palvelu).  (englanniksi)
3. ↑  Athletics at the 2016 Rio de Janeiro Summer Games: Women's 20 kilometres Walk *sports-reference.com*.  Arkistoitu 9.11.2017. Viitattu 9.11.2017. (englanniksi)
4. ↑  Women 20 km walk *tilastopaja.com*. Viitattu 9.11.2017. (englanniksi)[vanhentunut linkki]
5. ↑  Olympiamitalisti syytti "steroiditacoja" ja punaista lihaa positiivisesta dopingnäytteestään – Myöntää nyt valehdelleensa *Helsingin Sanomat*.  15.7.2020. Viitattu 14.8.2021.
6. ↑  CAS 2019/A/6319 Maria Guadalupe González Romero v. IAAF (pdf) athleticsintegrity.org (englanniksi)
7. ↑  DECISION OF THE DISCIPLINARY TRIBUNAL (pdf) athleticsintegrity.org (englanniksi)
8. ↑  Iveson, Ali: Olympic silver medallist González gets further four-year doping ban *www.insidethegames.biz*.  1628887368. Viitattu 14.8.2021.

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Holden Commodore VF** on Holden Commodoren neljännen sukupolven mallin uudistettu versio, jota valmistettiin vuosina 2013–2017. Mallisarjaan kuuluivat myös ylellisempi **Holden Calais** sekä kaksiovinen avolavamalli **Holden Ute**. Yhdysvalloissa Commodorea myytiin nimellä Chevrolet SS ja Yhdistyneessä kuningaskunnassa nimellä Vauxhall VXR8.

Holden Commodore VF (2013–2017)
-------------------------------

Alun perin koritunnuksella VE tunnettu neljännen sukupolven Commodore koki vuonna 2013 perusteellisen kasvojenkohotuksen, jonka yhteydessä koritunnukseksi vaihtui VF. Suurimmat ulkonäölliset muutokset olivat uudelleenmuotoillut ajovalot ja puskurit, lisäksi sedaniin tuli uudet, aiempaa leveämmät takavalot. Sisusta oli uudistettu täysin, sillä kojelauta ja ohjauspyörä olivat kokonaan uusia. Kaikissa malleissa oli vakiovarusteena kahdeksantuumainen kosketusnäyttö kojelaudan keskellä. Monet sisustuksen komponentit ja painikkeet oli lainattu muista General Motorsin malleista, joten ne olivat samoja kuin esimerkiksi monissa Opel-malleissa. Ulkonäön yksityiskohdissa oli joitain eroavaisuuksia eri malliversioiden välillä. Aiemman perusmalli Omegan sekä osittain myös paremmin varustellun Berlinan korvasi Evoke, joka oli nyt malliston edullisin versio. Calais oli ylellisempänä markkinoitu versio, jonka mallinimessä ei ollut viittausta muuhun Commodore-mallistoon. Commodore SV6 ja SS puolestaan edustivat malliston urheilullisempaa päätä.

Holden Commodore VF Sportwagon SV6 Storm
Syyskuussa 2015 esiteltiin uudistuneet mallivuoden 2016 autot. Uudistettuun mallisarjaan viitataan yleensä VF II -nimellä. Ulkonäköön tehtiin pieniä muutoksia, esimerkiksi farmarimalliin tuli uudet LED-takavalot. V8-moottori kasvoi 6,0-litraisesta 6,2-litraiseksi.

Holden Ute VF SV6
Holden Commodore VF II SV6
Holden Calais VF II

Lähteet
-------

1. ↑  Finally, the new ’world class’ Holden VF Commodore has landed in Australia (Internet Archive)  10.2.2013. News.com.au.  Arkistoitu 26.9.2013. Viitattu 9.9.2022. (englanniksi)

Aiheesta muualla
----------------

* Kuvia tai muita tiedostoja aiheesta **Holden Commodore (2013)** Wikimedia Commonsissa
**Hole** oli Yhdysvalloissa vuosina 1989–2002 ja 2009–2012 toiminut vaihtoehtorock-yhtye, jonka keulahahmo oli Courtney Love. Se perustettiin Los Angelesissa. Yhtye tuli suosioon sen toisen albumin *Live Through This* (1994) aikoihin. Tunnettuja kappaleita ovat muun muassa "Teenage Whore", "Beautiful Son", "Doll Parts", "Miss World", "Old Age", "Celebrity Skin" ja "Malibu".

Historiaa lyhyesti
------------------

Julkaistuaan muutamia singlejä Sympathy for the Record Industryllä Hole sai levytyssopimuksen Caroline Recordsilta ja levytti ensimmäisen studioalbuminsa *Pretty on the Inside* (1991). Albumin julkaisun yhteydessä yhtye teki kiertueen Euroopassa ja Pohjois-Amerikassa. Ensimmäisen albuminsa jälkeen Hole sai kahdeksan levyn sopimuksen Geffen Recordsilta. 

Toinen albumi *Live Through This* ilmestyi 1994. Se sisälsi Courtney Loven kuolleen aviomiehen Kurt Cobainin taustalaulua, ja albumi julkaistiin vain muutama päivä sen jälkeen, kun Cobain oli löydetty kuolleena. Basisti Kristen Pfaff päätti muun muassa tämän johdosta lähteä yhtyeen riveistä takaisin aikaisempaan yhtyeeseensä Janitor Joeen, mutta hän kuolikin vähän ennen palaamista yhtyeeseen heroiinin yliannostukseen, josta järkyttyi varsinkin Pfaffin poikaystävä, Holen kitaristi Eric Erlandson. Melissa Auf der Maur tuli uudeksi basistiksi Pfaffin tilalle. Kyseisellä albumilla yhtyeestä tuli suosittu monien singlehittien siivittämänä (esim. "Miss World" ja "Doll Parts"). Albumi oli mukana monien kriitikoiden vuoden 1994 parhaiden albumien listoilla.

Vuonna 1997 Hole julkaisi *My Body, the Hand Grenade* -kokoelman, joka koostui muun muassa aiemmin julkaistujen singlejen b-puolista. Kolmas ja viimeinen studioalbumi oli vuonna 1998 julkaistu *Celebrity Skin*, joka myi platinaa ja albumin nimikkokappale sai paljon soittoa radiossa. Albumin jälkeen basisti Melissa Auf der Maur lähti yhtyeestä Smashing Pumpkinsiin ja yhtye alkoi pikkuhiljaa hajota. Yhtyeen hajoaminen ilmoitettiin virallisesti 2002, vaikka käytännössä se oli tapahtunut jo pari vuotta aiemmin.

Euroopassa 23. huhtikuuta 2010 julkaistu *Nobody's Daughter* on Courtney Loven ja Billy Corganin yhteistyönä syntynyt uusin Hole-albumi.

Diskografia
-----------

### Albumit ja EP:t

* *Pretty on the Inside* (1991)
* *Live Through This* (1994)
* *Ask for It* (EP, 1995)
* *The First Session* (EP, 1997)
* *My Body, the Hand Grenade* (1997)
* *Celebrity Skin* (1998)
* *Nobody's Daughter* (2010)

### Singlet

* "Retard Girl" (1990)
* "Dicknail" (1991)
* "Teenage Whore" (1991)
* "Beautiful Son" (1993)
* "Miss World" (1994)
* "Doll Parts" (1994)
* "Violet" (1995)
* "Softer, Softest" (1995)
* "Gold Dust Woman" (1996)
* "Celebrity Skin" (1998)
* "Malibu" (1998)
* "Awful" (1999)
* "Be a Man" (2000)
* "Skinny Little Bitch" (2010)
* "Pacific Coast Highway" (2010)
* "Letter to God" (2010)

Lähteet
-------

1. ↑  Mattila, Ilkka: Rockkriitikkojen vuotta hallitsivat Oasis, Suede ja CMX.  *Helsingin Sanomat*, 28.12.1994, s. 46. Näköislehden aukeama (tilaajille).

Aiheesta muualla
----------------

* Kuvia tai muita tiedostoja aiheesta **Hole (yhtye)** Wikimedia Commonsissa
**Holden Commodore ZB** on Holden Commodoren viidennen sukupolven malli, jota valmistettiin vuosina 2018–2020. Se oli uudelleennimetty Opel Insignia, ja mallia myös valmistettiin Opelin tehtaalla Saksassa. Edeltäneen VF-mallin Commodoren lisäksi uusi malli korvasi myös Holden Insignian ja Malibun.

ZB oli ensimmäinen Commodore-malli, joka on etuvetoinen ja jota ei valmistettu Australiassa. Holden sulki tehtaansa syksyllä 2017, ja tämän jälkeen kaikki sen automallit valmistettiin Australian ulkopuolella General Motorsin muilla tehtailla. Ensimmäisen sukupolven Opel Insigniaa oli jo aiemmin myyty Australiassa Commodoren rinnalla Holden-merkkisenä, mutta toisen sukupolven Insigniasta tehtiin seuraaja jo ikääntyvälle takavetoiselle Commodorelle.

Holden Commodore Tourer
Suurimmat erot Insignian ja Commodoren välillä ovat moottorivalikoimassa. Commodoreen oli saatavana nelisylinterinen 2,0-litrainen (260 hv) bensiinimoottori, 3,6-litrainen V6 (320 hv) ja 2,0-litrainen (170 hv) dieselmoottori. Bensiinimoottorien yhteydessä on yhdeksänportainen automaattivaihteisto, dieselmoottorissa kahdeksanportainen. V6-moottorin yhteydessä vetotapana on neliveto.

Lähteet
-------

1. 1 2  Holden Commodore 2018 review *CarsGuide*.  21.3.2018. Viitattu 18.1.2019. (englanniksi)

Aiheesta muualla
----------------

* Kuvia tai muita tiedostoja aiheesta **Holden Commodore (2018)** Wikimedia Commonsissa
*Tämä artikkeli käsittelee mustekalaa. Sanan muita merkityksiä on lueteltu täsmennyssivulla.*

**Kalmari** (*Loligo vulgaris*) on kalmarien lahkoon kuuluva Atlantin itäosien mustekalalaji. Sen vaipan pituus on yleensä 15–25 cm, mutta se voi kasvaa 40 cm:n mittaan. 

Kalmarit ovat kymmenlonkeroisia mustekaloja. Kahdeksan suhteellisen lyhyen "tavallisen" lonkeron ohella niillä on kaksi pitkää pyyntilonkeroa. Koiraan neljäs vasemmanpuoleinen lonkero on erikoistunut parittelutehtävään.

Kalmarit saalistavat parvina. Ne syövät lähinnä kalaa ja äyriäisiä. Ne pyydystävät saaliinsa kahdella pitkällä pyyntilonkerollaan ja lamauttavat sen sylkirauhasten erittämällä myrkyllä. Lopullisesti kala kuolee, kun kalmari puraisee sitä päähän. Sukkulamainen ruumis on tarvittaessa hyvin nopea pakenemaan lyhyitä matkoja saalistajan ulottuvilta. 

Kalmarit elävät rannikon tuntumassa yleensä 20–250 m:n syvyydessä. Ne ovat nopeakasvuisia ja lyhytikäisiä, ja kuolevat yleensä lisäännyttyään vuoden ikäisenä.

Kalmari on jaettu kahteen alalajiin, joista *Loligo vulgaris vulgaris* esiintyy Pohjanmeren ja Länsi-Afrikan välisellä alueella sekä koko Välimeressä, *L. v. reynaudi* eteläisessä Afrikassa. Toiset pitävät näitä erillisinä lajeina.

Kalmaria pyydetään kaupallisesti huomattavia määriä ainakin Välimeressä.

Lähteet
-------

1. ↑  Allcock, A.L. & Taite, M.: *Loligo vulgaris* *IUCN Red List of Threatened Species. Version 2021-3*.  2019. International Union for Conservation of Nature, IUCN, Iucnredlist.org. Viitattu 17.7.2022. (englanniksi)
2. ↑  FAO AdriaMed: *Loligo vulgaris*

Aiheesta muualla
----------------

* FAO AdriaMed: *Loligo vulgaris*
* CephBase: *Loligo vulgaris vulgaris*
* CephBase: *Loligo vulgaris reynaudi* (Arkistoitu – Internet Archive)
* Vecchione M (1996). Loligo Lamarck, 1798. Inshore squid. sivustossa Tree of Life Web Project

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1232698
* Wikispecies: Loligo vulgaris
* ADW: Loligo\_vulgaris
* BOLD: 33088
* CoL: 72LBY
* EoL: 451497
* EUNIS: 60271
* GBIF: 2290374
* iNaturalist: 324558
* IRMNG: 10241641
* ITIS: 82375
* IUCN: 190946
* NBN: NBNSYS0000176230
* NCBI: 6622
* SeaLifeBase: 57480
* WoRMS: 140271
* ZooBank: 8ED00D7A-6702-4A5E-9729-743E4A756BE7

 |

 |
Kuusivärinen Megaminx
**Megaminx** on Rubikin kuution tapainen pulmapeli, jossa ratkaistavia tahkoja on 12, eli se on dodekaedri. Pulmapelin tarkoituksena on ensiksi saada tahkoja kääntämällä sen 50 (20 kulma- ja 30 särmäpalaa) liikkuvaa palaa sattumanvaraisiin asentoihin (sekoittaa) ja sitten yrittää palauttaa se samanlaiseen asentoon kuin ennen sekoittamista (selvittää).

Keskuspalat ovat yksivärisiä ja samalla määräävät kyseisen sivun värin. Kulmapaloissa värejä on kolme ja särmäpaloissa kaksi. Megaminxiä myydään sekä 12- että kuusivärisenä, jossa vastakkaiset sivut ovat samanväriset. Jokaisella sivulla on siis keskuspala, 5 kulmapalaa ja 5 särmäpalaa. Keskuspalat eivät vaihda paikkaa toistensa suhteen, mutta kiertyvät keskipisteensä ympäri.

Megaminxin ratkaisun virallinen maailmanennätys on 27.81 s. Megaminxin virallinen suomenennätys on Amos Nordmanin nimissä ajalla 30.81 s.

Useat ihmiset keksivät dodekaedrisen pulmapelin samoihin aikoihin ja siitä tuotettiin useita erilaisia versioita, kunnes Uwe Mèffert osti oikeudet ja alkoi myydä tuotetta nimellä Megaminx. Unkarilainen Dr. Cristoph Bandelow toi markkinoilleen oman versionsa hieman ennen Meffertiä. Malleissa on hieman eroja.

Ratkaiseminen
-------------

Megaminxin ratkaiseminen ei eroa suuresti Rubikin kuution ratkaisusta; osaa algoritmin osista voi soveltaa siihen suoraan. Sen sijaan siirtosarjat, jotka vaativat kuution keskitason liikuttamista, eivät suoraan sovellu. Jossakin määrin ratkaiseminen on jopa helpompaa, sillä ainoa mahdollinen siirtotapa on tahkonpyörittäminen, mikä ei vaikuta läpi kappaleen.

Matemaattisesti ratkaiseminen perustuu permutaatioryhmiin. Megaminxin siirroista voidaan nimittäin tehdä algebrallinen ryhmä, johon pätevät kaikki ryhmiä koskevat lauseet. Jokainen siirto on parillinen permutaatio, sillä paloja tarkastellessa saadaan kahden erillisen 5-syklin tulo ja ruutuja tarkastellessa viiden erillisen 5-syklin tulo. Kaikki siirrot ovat siis parillisia permutaatioita.

Ratkaiseminen voidaan suorittaa ratkaisemalla kappale ikään kuin etenemällä alhaalta ylös. Algoritmilla sama voidaan suorittaa siirtämällä ensin kaikki särmäpalat paikoilleen ja kääntää sitten ne oikein päin. Tämän jälkeen voidaan tehdä sama kulmapaloille.

Megaminx voidaan sekoittaa 100 669 616 553 523 347 122 516 032 313 645 505 168 688 116 411 019 768 627 200 000 000 000, eli undekiljoonaan erilaiseen asentoon. Mitä tahansa muutoksia monitahokkaassa ei silti voi tehdä, sillä seuraavat säännöt pätevät aina:

* Särmäpalojen ja kulmien permutaatio on aina parillinen.
* Särmäpaloilla kierto on aina parillinen (jos yksi on väärinpäin, on toinenkin).
* Kulmapalojen kokonaiskierto on aina sama.

Tästä seuraa, että kuusiväristä Megaminxiä tehdessä saatetaan päätyä tilanteeseen, jossa ei näennäisesti ole ratkaisua. Siellä jokaista särmäpalaa on kaksi kappaletta ja tässä ongelmatilanteessa täytyy vaihtaa kahden samanlaisen palan paikkaa.

Katso myös
----------

* Rubikin kuutio
* Pyraminx

Lähteet
-------

1. ↑  worldcubeassociation.org, viitattu 18.09.2018
**Lasse Lampi** (s. 3. lokakuuta 1951) on suomalainen entinen ralliautoilija ja ralliautoilun taustahenkilö. Hän on A-ryhmän Suomen-mestari vuodelta 1991.

Ralliura
--------

Lampi toimi vuosina 1983–2007 Mitsubishillä erilaisissa tehtävissä, ja oli testikuljettajana isossa roolissa auton kehityksessä. Lampi toimi myös Mitsubishin tehdaskuljettajana neljä peräkkäistä maailmanmestaruutta voittaneen Tommi Mäkisen taustajoukoissa. Sittemmin Lampi on auttanut uralla eteenpäin suomalaisista rallikuskeista Juho Hännistä ja Esapekka Lappia.

MM-tasolla Lammen paras sijoitus on kolmas sija Ruotsin rallissa Audi Quattrolla vuonna 1983. Viimeisen MM-rallinsa hän ajoi vuonna 1996, jolloin sijoittui Suomen rallissa tehdastallin Mitsubishillä kahdeksanneksi.

Lammen kartanlukijana toimi lähes koko hänen uransa ajan Pentti Kuukkala.

Lähteet
-------

1. 1 2 3  Kulta, Heikki: Lampi luottaa rallin siirtyvän nykyaikaan *Turun Sanomat*.  24.12.2012. TS-Yhtymä. Viitattu 14.9.2012. [vanhentunut linkki]
2. 1 2   *EWRC.* (englanniksi) Viitattu 14.9.2014.
**Korppinen** on harvinainen suomalainen sukunimi. Vanhaan karjalaiseen henkilönimistöön kuitenkin sisältyy paljon linnunnimityksiä, yksi niistä on *korppi.*

Sukunimenä Korppi on esiintynyt mm. Johanneksessa, missä on elänyt esim. Peckoi Korppi 1617. Lisäksi mm.Wiipurin pitäjässä 1555 Anders Kårp, Savonlinnassa 1561 Joen Kårp, Jääskessä 1567 Henrich Korppi ja Uudellamaalla Hopeaveroluettelossa 1571on merkitty Hans Person Korpp. Eräiden kirjatietojen mukaan sukunimenä Korppi(nen) esiintyy Savossa pitäjittäin 1694 seuraavasti: Mikkeli 2kpl, Pieksämäki 3kpl, Rantasalmi 1kpl, Leppävirta 4kpl. Esimerkiksi Puumala, Juva ja Sulkava ovat paikkakuntia, joissa henkikirjoihin nimeä ei vielä olisi tuolloin kirjattu. Nimikartoituksista löytyy merkintöjä nimen käytöstä 1800-luvulta myös länsisuomesta, pohjanmaalta. 

Sukunimen "nen"-pääte on yleistynyt nimistökäyttöön vasta 1850-luvulla

Korppinen paikannimenä
----------------------

Korppinen on myös seuraavien järvien nimi tai nimen osa:

* Korppinen, järvi Keiteleellä lähellä Korppiskylää
* Korppinen, järvi Lappeenrannassa
* Korppinen, järvi Pielavedellä lähellä Korppiskylää
* Korppinen, lampi Pielavedellä lähellä Karhuahoa
* Korppinen, järvi Pielavedellä ja Keiteleellä
* Korppinen, järvi Pihtiputaalla
* Korppinen, järvi Rautalammilla
* Iso-Korppinen, järvi Karstulassa
* Iso-Korppinen, järvi Äänekoskella ja Viitasaarella
* Pieni-Korppinen, järvi Karstulassa
* Pieni-Korppinen, järvi Äänekoskella lähellä Kalaniemeä
* Pieni-Korppinen, järvi Viitasaarella lähellä Keitelepohjaa

Lähteet
-------

1. ↑  Korppinen *JärviWiki*. Viitattu 7.3.2022.

Aiheesta muualla
----------------

* Korppinen sukunimenä. Blogi.


|  |  |
| --- | --- |
|  | Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä.Artikkelisivuja, joiden nimessä tai tekstissä lukee "Korppinen", voi hakea sivunnimihaulla, laajalla sivunnimihaulla tai tekstihaulla. |
Oulaisten Liikenteen linja-auto Oulussa.
**Oulaisten Liikenne Oy** on vuonna 1953 perustettu linja-autokonserni, jonka kotipaikka on Oulainen. Konserniin kuuluu myös tytäryhtiö Kamusen Liikenne Oy. 

Konserni harjoittaa tilausajotoimintaa sekä linjaliikennettä koko Pohjois-Pohjanmaan alueella, joten yritys on Pohjois-Pohjanmaan suurin bussiyritys. 

Matkatoimisto Matka-Rasti Oy on Oulaisten Liikenne Oy:n matkatoimisto. 

Konsernilla on noin 80 linja-autoa ja 80 työntekijää. Yritys on saanut seitsemäntenä linja-autoyhtiönä Suomessa ympäristösertifikaatin.

Käkelän Liikenteen toimitilat Raahessa tuhoutuivat tulipalossa heinäkuun puolivälissä 2017. 

Toimitusjohtajat:

* 1992 – 2017 Samuli Pirttijärvi

* 18. syyskuuta 2017 – 22. helmikuuta 2019 Timo Kivelä

* 19. elokuuta 2019 – Henri Hihnala

Toimipisteet
------------

Konserniin kuuluvat yhtiöt:

* Oulaisten Liikenne Oy (emoyhtiö)
* Kamusen Liikenne Oy
* Liikenne Huovari Oy (yrityskaupat 1. elokuuta 2023)
* Matkatoimisto Matka-Rasti Oy

Entiset, ylläoleviin yhtiöihin fuusioituneet:

* J. E. Klemetti Oy (Ylivieska)
* Käkelän Liikenne Oy (Raahe)
* Karhun Liikenne Oy (Paavola)
* K. Hollanti Oy (Pyhäsalmi)

Lisäksi toimintaa Oulussa, Kajaanissa, Haapavedellä ja Kärsämäellä.

Historia
--------

Konsernin muodostavien yrityksien historia alkaa vuodesta 1936, jolloin Joonas Pirttijärvi aloitti liikennöinnin. Samana vuonna Toivo Käkelä myös aloitti linjalla Raahe–Vihanti–Karhukangas. Vuonna 1938 Johan Emil Klemetti starttasi ensimmäisen linjurinsa välillä Ylivieska–Haapajärvi. J. E. Klemetti Oy on Oulaisten Liikenne-yhtymän vanhin sisar. Toivo Konttila Kärsämäeltä on myös yksi yritykseen kuuluvista sisarista. Nimi on kuitenkin jäänyt pois, sillä yhtiö myytiin Oulaisten Liikenteelle vuonna 1989. Syksyllä 2007 yhtiö laajeni ostamalla Karhun Liikenne Oy:n ja keväällä 2008 automäärä nousi 102 linja-autoon, kun Oulaisten Liikenne-konserni osti kalajokisen Kamusen Liikenne Oy:n. Yhtiön linja-autot tunnetaan puna-mustavalkoisesta värityksestä. Linja-autoja löytyy niin tilausajoon, koulukuljetuksiin kuin palvelukuljetuksiin.

Lähteet
-------

1. ↑  Historiaa *Yhtiön kotisivut*. Oulaisten Liikenne. Viitattu 18.7.2017.
2. ↑  Käkelän liikenteen linja-autohalli tuhoutui tulipalossa Raahessa – "Toiminta jatkuu normaalisti" *15.7.2017*. Kaleva.fi.
3. ↑  Timo Kivelä nimitetty Oulaisten Liikenne -yhtiöiden toimitusjohtajaksi *27.9.2017*. Bussiuutiset.fi.
4. ↑  Oulaisten Liikenne Oy ostaa Liikenne Huovari Oy:n *oulaistenliikenne.fi*.

Aiheesta muualla
----------------

* Oulaisten Liikenteen kotisivut
**Makukortti** on tuote, joka on tarkoitettu tupakan maustamiseen. Se on tupakka-askin kokoinen ja muotoinen, pahvin kaltaisesta aineesta tehty kortti, joka sisältää esimerkiksi mentolin makua. Se sijoitetaan tupakka-askin sisälle. Makukorttia pidetään suljetussa rasiassa ainakin tunnin ajan, jonka jälkeen maku on imeytynyt tuotteeseen.

Makukortit tuotiin markkinoille vuonna 2016, jolloin voimaan tuli maustetut savukkeet kieltävä laki. Makukorttien kysyntä nousi, kun menthol-savukkeet kiellettiin. Keväällä 2022 tupakkalaki kiristyi entisestään ja makukortit kiellettiin. Sen jälkeen kaupat siirsivät makukortit leivontahyllyyn. 

S-ryhmän päivittäistavarakaupan johtaja Sampo Päällysaho väittää, että kiellon jälkeen myynnissä olevat makukortit ovat eri tuotteita, ja ne on tarkoitettu kuivaelintarvikkeiden ja juomien maustamiseen. Tuotteiden suomalaisen valmistajan mukaan kortit sopivat muun muassa leivontaan ja veden maustamiseen. Esimerkkeinä annetaan myös kahvin, teen, kaakaon ja leivontajauhon maustaminen. Kesko nimittää tuotteita "vedenmaustamiskorteiksi". Liottamalla kortista jää veteen hyvin mieto aromi.

Lähteet
-------

1. 1 2 3 4 5  Päihteet | Suomi käy epätoivoista taistelua, sillä aina jostain ilmestyy uusi "denssi" *Helsingin Sanomat*.  26.6.2023. Viitattu 26.6.2023.
2. 1 2 3 4 5  Makukortti on leivontahyllyn outolintu, ja suurimmat kauppaketjut suhtautuvat siihen nyt eri tavoilla – taustalla kiristynyt tupakkalaki *Yle Uutiset*.  26.5.2023. Viitattu 26.6.2023.
3. 1 2  Tupakka | Makukorttiyrittäjä ihmettelee tupakkalain epäselvyyksiä – "Olisi oikeusmurha" *Helsingin Sanomat*.  15.5.2023. Viitattu 26.6.2023.
4. 1 2 3  Maustamiseen käytettävien makukorttien kysyntä nousi, kun mentolisavukkeet kiellettiin – R-kioskien myynti kasvanut koko vuoden *Yle Uutiset*.  30.6.2020. Viitattu 26.6.2023.
5. ↑  Tupakka | Makukorttiyrittäjä ihmettelee tupakkalain epäselvyyksiä – "Olisi oikeusmurha" *Helsingin Sanomat*.  15.5.2023. Viitattu 26.6.2023.
**Patryk Dobek** (s. 13. helmikuuta 1994 Kościerszyna) on puolalainen juoksija, joka on kilpaillut pääosin 400 metrin aitajuoksussa ja vuodesta 2021 alkaen myös 800 metrin juoksussa. 186 senttimetriä pitkä ja 72 kilogrammaa painava Dobek edustaa MKL Szczecinia ja hänen valmentajanaan toimii Krzysztof Szałach.

Ura
---

Dobek voitti pronssia 400 metrin sileältä alle 18-vuotiaiden MM-kilpailuissa 2011. Hän saavutti hopeaa 4 × 400 metrin viestissä alle 20-vuotiaiden MM-kilpailuissa 2012. Vuoden 2013 alle 20-vuotiaiden EM-kilpailuista Dobek saavutti hopeaa 400 metriltä ja pitkästä viestistä.

Zürichin EM-kilpailuissa 2014 Dobek kilpaili ensimmäistä kertaa arvokisoissa 400 metrin aidoissa. Hän jäi välieriin. 12. heinäkuuta 2015 Dobek voitti Tallinnan alle 23-vuotiaiden EM-kisoissa 400 metrin aitojen kultaa uudella ennätyksellään 48,84. Hän sai samoissa kilpailuissa hopeaa pitkässä viestissä. Hän paransi ennätyksensä aikaan 48,62 Timanttiliigan osakilpailussa Monacossa 17. heinäkuuta 2015. Pekingin MM-kisoissa 2015 Dobek juoksi 400 metrin aitojen välierissä ennätyksensä 48,40 ja oli loppukilpailussa seitsemäs. Rio de Janeiron olympialaisissa 2016 hän karsiutui alkuerissä ja Lontoon MM-kilpailuissa 2017 välierissä. Berliinin EM-kilpailuissa 2018 hän sijoittui viidenneksi. Hän saavutti Napolin universiadeissa 2019 pronssia 400 metrin aitajuoksussa ja 4 × 400 metrin viestissä. Dohan MM-kilpailuissa 2019 hän karsiutui 400 metrin aitajuoksun välierissä.

Dobek voitti 800 metrin sisäratojen Euroopan-mestaruuden Toruńissa 2021 ajalla 1.46,81. Saman vuoden World Relays -kilpailuissa hän voitti kultaa 4 × 400 metrin sekaviestissä. Tokion olympialaisissa vuonna 2021 Dobek saavutti 800 metrillä pronssia ajalla 1.45,39. Hän karsiutui vuonna 2022 samalla matkalla alkuerissä Eugenen MM-kilpailuissa ja välierissä Münchenin EM-kilpailuissa.

Henkilökohtaiset ennätykset
---------------------------

### Ulkoradoilla

* 400 metrin aidat: 48,40 (Peking 2015)
* 400 metriä: 46,12 (Bialogard 2019)
* 800 metriä: 1.43,73 (Chorzów 2021)

### Sisäradoilla

* 400 metriä: 46,77 (Sopot 2014)
* 800 metriä: 1.46,81 Toruń 2021)

Lähteet
-------

1. ↑
2. 1 2 3 4 5  Patryk Dobek Kansainvälinen yleisurheiluliitto.  (englanniksi)
3. 1 2 3  Patryk Dobek Tilastopaja (vaatii kirjautumisen, maksullinen palvelu).  (englanniksi)
4. ↑  10th European Athletics U23 Championships, Kadriorg Stadium European Athletics.  Arkistoitu 23.7.2015. Viitattu 23.7.2015. (englanniksi)
5. ↑  Results: 400m Hurdles Men IAAF Diamond League. Viitattu 23.7.2015. (englanniksi)
6. ↑  400 Metres Hurdles Men, Semi-Final *15th IAAF World Championships*. IAAF. Viitattu 27.8.2015. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |